Бахъсэн щIыналъэм и кIэм щынагъэблэгъащ ЩэнхабзэмкIэ унищ зэгъэпэщыжыным ехьэлIа лэжьыгъэхэр
Къэбэрдей-Балъкъэрым щыщ Бахъсэн щIыналъэм мыгувэу щаухынущ ЩэнхабзэмкIэ унищ зэгъэпэщыжыныр — Кыщпэк, Зеикъуэ, Кременчуг-Константиновскэ къуажэхэм дэтхэр зыхуей хуагъазэ.
Мы зэманым унэ щIыбхэр зэрахьэ, ухуэныгъэхэм къедза щIыпIэхэр зэIузэпэщ ящI, апхуэдэуи пэш кIуэцIхэм кIэлъоIэбэж. Унэхэр зэзыгъэпэщыж IуэхущIапIэхэм я лIыкIуэхэм зэрыжаIамкIэ, лэжьыгъэхэр яубзыхуа пIалъэм фIэмыкIыу яухынущ.
ИлъэсипщI бжыгъэкIэрэ зэрамыгъэпэщыжа Щэнхабзэ унэхэр къыщызэIуахыжынум къахуэмыгъэсу поплъэ жылэдэсхэр. ЦIыхухэм я нэгузегъэужьыпIэхэр, зыгъэпсэхупIэхэр апхуэдэ Iуэхухэм къыхуэбгъэсэбэпыж зэрымыхъум къыхэкIыу щэнхабзэ пшыхь, зэIущIэ куэд къуажэ еджапIэхэм я актовэ пэшхэм щрагъэкIуэкIыу къекIуэкIащ зэман кIыхькIэ. Абы, дауи, гугъу иригъэхьырт егъэджакIуэхэри щэнхабзэм и лэжьакIуэхэри.
Зеикъуэрэ Крем-Константиновскэмрэ ЩэнхабзэмкIэ я унэхэр зэрагъэпэщыж «Къэбэрдей-Балъкъэрым и щэнхабзэр» КъБР-м и къэрал программэм, республикэр къызэрызэрагъэпэщрэ илъэси 100 щрикъум зыхуэгъэхьэзырынымрэ махуэшхуэр гъэлъэпIэнымрэ хуэгъэпсам ипкъ иткIэ. Кыщпэкым ЩэнхабзэмкIэ и унэр зыхуей хуагъазэ «Щэнхабзэ» лъэпкъ проектым хыхьэу.
ДЖАТЭ Къантемыр.
